b'\n_START_ARTICLE_\nDevin Setoguchi\n_START_SECTION_\nJuniorivuodet\n_START_PARAGRAPH_\nEnnen ammattilaisuraansa Setoguchi pelasi vuodet 2003\xe2\x80\x932007 WHL-junioriliigassa. Kaudesta 2003\xe2\x80\x932004 kauteen 2005\xe2\x80\x932006 h\xc3\xa4n edusti Saskatoon Bladesi\xc3\xa4 ja kauden 2006\xe2\x80\x932007 Prince George Cougarsia. H\xc3\xa4n siirtyi Cougarsiin lokakuun 2006 pelaajakaupassa, jossa Bladesiin siirtyiv\xc3\xa4t puolustaja Stefan Elliott ja ensimm\xc3\xa4isen kierroksen varausvuoro WHL Bantam Draftissa. _NEWLINE_Kausina 2005\xe2\x80\x932006 ja 2006\xe2\x80\x932006 Setoguchi oli joukkueidensa paras pistemies ja maalintekij\xc3\xa4. Eniten pisteit\xc3\xa4 h\xc3\xa4n teki kaudella 2005\xe2\x80\x932006, jolla h\xc3\xa4n teki 65:ss\xc3\xa4 WHL:n runkosarjaottelussa 83 tehopistett\xc3\xa4, 36 maalia ja 47 sy\xc3\xb6tt\xc3\xb6pistett\xc3\xa4. H\xc3\xa4n sijoittui tuolla kaudella liigan pistep\xc3\xb6rssin seitsem\xc3\xa4nneksi. Yhteens\xc3\xa4 h\xc3\xa4n teki nelj\xc3\xa4n WHL-kauden aikana 243 tehopistett\xc3\xa4, 118 maalia ja 125 sy\xc3\xb6tt\xc3\xb6pistett\xc3\xa4, 255:ss\xc3\xa4 runkosarjaottelussa ja 34 tehopistett\xc3\xa4, 19 maalia ja 15 sy\xc3\xb6tt\xc3\xb6pistett\xc3\xa4, 29:ss\xc3\xa4 pudotuspeliottelussa.\n_START_SECTION_\nNHL-ura\n_START_PARAGRAPH_\nSan Jose Sharks varasi Setoguchin numerolla kahdeksan NHL:n varaustilaisuuden 2005 ensimm\xc3\xa4isell\xc3\xa4 kierroksella. H\xc3\xa4n aloitti ammattilaisuransa kaksi vuotta my\xc3\xb6hemmin, jolloin h\xc3\xa4n pelasi ensimm\xc3\xa4isen NHL-ottelunsa 29. lokakuuta 2007 Sharksin kohdatessa vierasottelussa Dallas Starsin. H\xc3\xa4n teki tuossa ottelussa, jonka Sharks voitti 4\xe2\x80\x932, kaksi maalia ja tuli valituksi ottelun ykk\xc3\xb6st\xc3\xa4hdeksi. Yhteens\xc3\xa4 h\xc3\xa4n pelasi tulokaskaudellaan, kaudella 2007\xe2\x80\x932008, 44 NHL:n runkosarjaottelua, joissa h\xc3\xa4n teki 17 tehopistett\xc3\xa4, 11 maalia ja kuusi sy\xc3\xb6tt\xc3\xb6pistett\xc3\xa4, ja yhdeks\xc3\xa4n pudotuspeliottelua, joissa h\xc3\xa4n teki maalin ja antoi yhden maalisy\xc3\xb6t\xc3\xb6n. H\xc3\xa4n pelasi tuolla kaudella my\xc3\xb6s 23 ottelua San Josen farmijoukkueessa Worcester Sharksissa AHL-liigassa._NEWLINE_My\xc3\xb6hempin\xc3\xa4 vuosinaan San Jose Sharksissa h\xc3\xa4n menestyi tilastojen valossa parhaiten kaudella 2008\xe2\x80\x932009, jolla h\xc3\xa4n oli joukkueensa toiseksi eniten maaleja ja kolmanneksi eniten pisteit\xc3\xa4 tehnyt pelaaja tehty\xc3\xa4\xc3\xa4n 31 maalia ja 34 sy\xc3\xb6tt\xc3\xb6pistett\xc3\xa4, yhteens\xc3\xa4 65 tehopistett\xc3\xa4, 81:ss\xc3\xa4 runkosarjaottelussa. 24. kes\xc3\xa4kuuta 2011, nelj\xc3\xa4n Sharksissa pelatun kauden j\xc3\xa4lkeen, h\xc3\xa4n siirtyi Minnesota Wildiin osana pelaajakauppaa, jossa Wild sai h\xc3\xa4nen lis\xc3\xa4kseen hy\xc3\xb6kk\xc3\xa4\xc3\xa4j\xc3\xa4 Charlie Coylen pelaajaoikeudet ja Sharksin ensimm\xc3\xa4isen kierroksen varausvuoron NHL:n varaustilaisuudessa 2011, ja jossa Sharks sai vaihdossa puolustaja Brent Burnsin ja Wildin toisen kierroksen varausvuoron NHL:n varaustilaisuudessa 2012. Vain vuorokausi ennen siirtoa Setoguchi oli tehnyt Sharksin kanssa kolmivuotisen jatkosopimuksen. _NEWLINE_5.hein\xc3\xa4kuuta 2013 Minnesota Wild kauppasi Setoguchin Winnipeg Jetsiin vaihdossa toisen kierroksen varausoikeuteen NHL:n varaustilaisuudessa 2014.\n_START_SECTION_\nTausta\n_START_PARAGRAPH_\nSetoguchi varttui maatilalla Taberin pikkukaupungissa Albertan provinssissa. H\xc3\xa4nell\xc3\xa4 on is\xc3\xa4ns\xc3\xa4 puolelta japanilaiset sukujuuret.'